**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Φεβρουαρίου 2023, ημέρα Πέμπτη και ώρα 17.10΄, στην Αίθουσα **«Προέδρου Δημητρίου Γεωργ. Παπασπύρου» (150),** συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Βουλευτή -μέλους αυτής, κ. Σταύρου Κελέτση, με θέμα ημερήσιας διάταξης την ενημέρωση των μελών της Επιτροπής από τον Υπουργό Προστασίας του Πολίτη, κ. Παναγιώτη Θεοδωρικάκο, σύμφωνα με το άρθρο 32§9 του Κανονισμού της Βουλής, σχετικά με το έργο «Κατασκευή Τεχνητού Εμποδίου και συνοδών έργων κατά μήκος της Ε/Τ Μεθορίου στην περιοχή Ψαθάδες Διδυμοτείχου έως Κορνοφωλιά Σουφλίου στην Π.Ε. Έβρου, πριν από τη σύναψη της σχετικής σύμβασης».

 Στη συνεδρίαση παρέστησαν ο Υπουργός Προστασίας του Πολίτη, κ. Παναγιώτης Θεοδωρικάκος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Αδαμοπούλου Αγγελική, Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Μανωλάκου Διαμάντω, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία και Σακοράφα Σοφία.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Κυρίες και κύριοι συνάδελφοι, ξεκινά η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με μοναδικό θέμα ημερήσιας διάταξης την ενημέρωση των μελών της Επιτροπής μας, από τον Υπουργό Προστασίας του Πολίτη, κ. Παναγιώτη Θεοδωρικάκο, σύμφωνα με το άρθρο 32§9 του Κανονισμού της Βουλής, σχετικά με το έργο «Κατασκευή Τεχνητού Εμποδίου και συνοδών έργων κατά μήκος της Ελληνοτουρκικής Μεθορίου στην περιοχή Ψαθάδες Διδυμοτείχου έως Κορνοφωλιά Σουφλίου στην Περιφερειακή Ενότητα Έβρου, πριν από τη σύναψη της σχετικής σύμβασης».

Όπως αντιλαμβάνεστε, κύριε Υπουργέ, όλα τα μέλη της Επιτροπής, αλλά ειδικότερα εγώ, ο οποίος εκλέγομαι και στον Έβρο, με πολύ ενδιαφέρον αναμένουμε την τοποθέτησή σας και την ενημέρωση που θα μας κάνετε, σχετικά με το έργο του φράχτη, την επέκταση του φράχτη.

Έχετε τον λόγο και μετά, βέβαια, όποιος συνάδελφος θελήσει, ενδεχομένως κατά τη σειρά της δύναμης των Κοινοβουλευτικών Κομμάτων, θα πάρει τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, η απειλή στον Έβρο από την εργαλειοποίηση δυστυχισμένων ανθρώπων, των μεταναστών, των παράνομων μεταναστών και προσφύγων, είναι ενεργή όλα τα τελευταία χρόνια και το τελευταίο χρονικό διάστημα, όπως θα πω παρακάτω, με απρόβλεπτες συνέπειες για την τάξη και την ασφάλεια στην πατρίδα μας, αν δεν πάρουμε ορισμένα μέτρα.

Το 2022, την περσινή χρονιά, οι δυνάμεις της Ελληνικής Αστυνομίας απέτρεψαν στον ποταμό Έβρο την παράνομη είσοδο στην Ελλάδα, άνω των 260.000 παράνομων μεταναστών. Απέτρεψαν με την παρουσία τους και με τις περιπολίες, οι οποίες διεξάγονται 24 ώρες το εικοσιτετράωρο.

Πρόκειται για ανθρώπους, οι οποίοι οδηγήθηκαν στα σύνορά μας, τα οποία είναι και σύνορα της Ευρώπης, με την γειτονική Τουρκία, από αδίστακτα εγκληματικά κυκλώματα. Σε πάρα πολλές περιπτώσεις, με την ανοχή ή ακόμη και την καθοδήγηση των Τουρκικών αρχών, στο πλαίσιο μιας υβριδικής ασύμμετρης απειλής για την ασφάλεια της πατρίδας και των Ελλήνων πολιτών.

Την ίδια περίοδο, το 2022, συνελήφθησαν 1.500 διακινητές, σε όλη τη χώρα, οι οποίοι οδηγήθηκαν στην Ελληνική Δικαιοσύνη. Οι περισσότεροι από αυτούς βρίσκονται σε φυλακές. Τον Ιανουάριο και τον Φεβρουάριο του 2023, δηλαδή μόλις τις πρώτες 50 ημέρες του καινούργιου χρόνου που ήδη έχουμε διανύσει. Μέχρι στιγμής έχουν υπάρξει πάνω από 7.600 αποτροπές στον Έβρο παράνομων μεταναστών, καθώς και 118 συλλήψεις διακινητών στην Επικράτεια. Μιλάμε για τις 50 πιο χειμωνιάτικες ημέρες του χρόνου που τα πράγματα στον Έβρο είναι πολύ πιο δύσκολα για κάποιον που θα επιχειρήσει να περάσει προς την Ελλάδα.

Κυρίες και κύριοι συνάδελφοι, η εμπειρία έχει αποδείξει ότι το τεχνητό εμπόδιο, ο φράχτης που έχει κατασκευαστεί μέχρι στιγμής σε δύο σημεία, 12,5 και 25 χιλιόμετρα αντίστοιχα, στον Έβρο, σύνολο 37,5 χιλιόμετρα, είναι το πιο αποτελεσματικό μέτρο και μέσο αποτροπής. Αυτός ήταν ο λόγος που τόσο η ηγεσία της Ελληνικής Αστυνομίας, όσο και η ηγεσία του Στρατού εισηγήθηκαν και αποφάσισε το ΚΥΣΕΑ την επέκτασή του στο σύνολο της συνοριακής γραμμής, κατά μήκος του ποταμού Έβρου.

Ο ποταμός Έβρος έχει στα σύνορά μας με την Τουρκία περί τα 180 χιλιόμετρα μήκος και υπολογίζεται ότι είναι εφικτή η κατασκευή περί τα 140 χιλιόμετρα μήκος. Έχουν κατασκευαστεί ήδη τα 37, 5 χιλιόμετρα. Σήμερα με τη Σύμβαση αυτή αναφερόμαστε στα επόμενα 35 χιλιόμετρα.

Ο καθένας πιστεύω, αντιλαμβάνεται το μέγεθος του προβλήματος, για ολόκληρη την Ευρώπη. Εάν η Ελλάδα δεν είχε στείλει ένα ισχυρό μήνυμα αποτροπής και ανθρωπισμού ταυτόχρονα. Γιατί, θέλω να σημειώσω ότι οι δυνάμεις της Ελληνικής Αστυνομίας σε εκατοντάδες περιπτώσεις έχουν σώσει μέσα στο ποτάμι ανθρώπους, οι οποίοι είχαν πάρει το ρίσκο, να προσπαθήσουν να περάσουν από το ποτάμι, σε στιγμές που ήταν πάρα πολύ άσχημες. Για να το κάνουν αυτό, σε ένα ποτάμι με ορμή, ειδικά τους χειμερινούς μήνες και με βάθος.

Στον Έβρο, οι γυναίκες και οι άνδρες της ΕΛ.ΑΣ., τα στελέχη των Ενόπλων Δυνάμεων, οι πολίτες, οι ακρίτες μας που κατοικούν στην περιοχή, υπερασπίζονται τις αρχές και τις αξίες του Ευρωπαϊκού πολιτισμού.

Προχωράμε, λοιπόν, στην επέκταση με το τμήμα των 35 περίπου χιλιομέτρων, στον κεντρικό Έβρο, σε σημεία όπου η γειτνίαση ποταμού και ορεινού όγκου, καλυμμένου με πυκνό δάσος, τα καθιστά ιδανικά, ως περάσματα παράνομων μεταναστών. Αναφερόμαστε στην ευρύτερη περιοχή Ψαθάδες Διδυμοτείχου έως Κορνοφωλιά Σουφλίου.

Αναφερόμαστε δηλαδή σε μια περιοχή που η Αστυνομία και ο Στρατός θεωρούν ως απόλυτη προτεραιότητα την κατασκευή του φράχτη, καθώς όπως ήδη είπα, πίσω από αυτό υπάρχει μια μεγάλη δασώδης έκταση και συνεπώς, εάν από εκεί περάσουν παρανόμως άνθρωποι, είναι εξαιρετικά δύσκολο να τους βρει κανείς. Σημαίνει ότι θα μπουν στην καρδιά της Ελληνικής ενδοχώρας. Γι’ αυτό είναι προτεραιότητα το συγκεκριμένο σημείο.

Ο προϋπολογισμός του έργου είναι 99.200.000,00 ευρώ συμπεριλαμβανομένου του ΦΠΑ. Το αντικείμενο του έργου είναι η κατασκευή εμποδίου από ισχυρό μεταλλικό κιγκλίδωμα, ύψους 5 μέτρων, πακτωμένο στο έδαφος, σε αντίστοιχο βάθος, με προσαρμογή αντιαναρριχητικής λαμαρίνας στο επάνω μέρος, καθώς και κονσερτίνα.Τεχνικά χαρακτηριστικά, όπως αντιλαμβάνεστε, είναι αυτά.

Το έργο περιλαμβάνει χωματουργικά έργα συντήρησης, αναβάθμισης και κατασκευής νέων οδών επιτήρησης, ενίσχυσης των υφιστάμενων τεχνικών έργων και ενίσχυση αναχωμάτων, κατασκευή θυροφραγμάτων, κατασκευή 7 νέων υπερυψωμένων αντιβαλλιστικών παρατηρητηρίων, κατά μήκος των τεχνητών εμποδίων. Εργασίες βελτίωσης, συντήρησης, αναβάθμισης, σε τέσσερα φυλάκια. Εργασίες βελτίωσης, συντήρησης και αναβάθμισης τριών κτιρίων της Ελληνικής Αστυνομίας, στην περιοχή. Ένα νέο προκατασκευασμένο κτίριο, με επιφάνεια 300 τετραγωνικά, το οποίο θα χρησιμοποιηθεί για τη φύλαξη του εξοπλισμού προστασίας των συνόρων.

Η απειλή για την τάξη και την ασφάλεια για την πατρίδα μας και τους πολίτες ασφαλώς απαιτεί αυτή την άμεση και αποτελεσματική απάντηση. Γι’ αυτό και επιλέχθηκε η εξαιρετική διαδικασία της διαπραγμάτευσης, χωρίς δημοσίευση της προκήρυξης, καθόσον δεν ήταν δυνατή η τήρηση των προθεσμιών που προβλέπονται για τις ανοικτές, κλειστές ή ανταγωνιστικές διαδικασίες, με διαπραγμάτευση.

Το καλοκαίρι έρχεται, η στάθμη του ποταμού πέφτει, τα μεταναστευτικά ρεύματα και πάλι εντείνονται, ο χρόνος και τα γεγονότα πιέζουν, για αυτό σε κάθε περίπτωση τονίζω ότι έχει υπάρξει μέριμνα για την τήρηση όλων των νόμιμων προϋποθέσεων. Η εν λόγω ανάθεση γίνεται στο μέτρο που είναι απολύτως απαραίτητο, δεδομένου ότι αφορά σε τμήμα των 35 χιλιομέτρων από την επέκταση των 140, στην οποία αναφέρθηκα προηγουμένως, του αποτρεπτικού εμποδίου.

Συντρέχει η κατεπείγουσα ανάγκη οφειλόμενη σε γεγονότα απρόβλεπτα για την αναθέτουσα Αρχή που δεν απορρέουν από δική μας ευθύνη και είναι, δυστυχώς, πιθανό να έχουμε ένταση των πιέσεων, καθώς ο καταστροφικός σεισμός στη γειτονική χώρα υπάρχει ενδεχόμενο να οδηγήσει σε πρόσθετες μεταναστευτικές ροές. Δεν έχει επιβεβαιωθεί κάτι τέτοιο ως τώρα - θέλω να είμαι σαφής - αλλά αναμφίβολα υπάρχει αυτός ο κίνδυνος. Επίσης, για την αντιμετώπιση των ροών δεν είναι δυνατή η τήρηση των προθεσμιών που θα προβλέπονταν, όταν θα χρησιμοποιούσε κανείς ανοικτές, κλειστές ή ανταγωνιστικές διαδικασίες με διαπραγμάτευση.

Θέλω να υπογραμμίσει ότι η διαδικασία που ακολουθήσαμε έχει τη σύμφωνη γνώμη της Ενιαίας Αρχής Δημοσίων Συμβάσεων της χώρας. Σε αυτό το πλαίσιο κοινοποιήθηκε από το Υπουργείο Προστασίας του Πολίτη στις 5 εργοληπτικές επιχειρήσεις της χώρας εβδόμης τάξεως πρόσκληση, προκειμένου να μετάσχουν στη διαδικασία διαπραγμάτευσης, η οποία πρόσκληση καταληκτικά ήταν τελικά στις 10 Φεβρουαρίου του 2023. Στη διαπραγματευτική διαδικασία προσήλθαν οι 2 από τις 5 επιχειρήσεις, οι οποίες κατέθεσαν μια κοινή προσφορά ως «Ένωση Οικονομικών Φορέων ΤΕΡΝΑ Α.Ε. και ΙΝΤΡΑΚΑΤ», που κατόπιν διαδοχικών βελτιώσεων ανήλθε στο ποσό των 78.002.261 ευρώ και 17 λεπτά χωρίς να περιλαμβάνεται το ΦΠΑ, ήτοι με μία μέση τεκμαρτή έκπτωση από τον αρχικό προϋπολογισμό 2,5%.

Η προσφορά αυτή έγινε δεκτή και ακολούθησε η κατάθεση των δικαιολογητικών κατακύρωσης, τα οποία και ελέγχθηκαν ως προς την εγκυρότητα και την πληρότητά τους. Το σχέδιο της σύμβασης και ο φάκελος του έργου υποβλήθηκαν στο ελεγκτικό συνέδριο για τη διενέργεια του αναγκαίου προσυμβατικού ελέγχου. Επ’ αυτού του ελέγχου εκδόθηκε στις 21 Φεβρουαρίου η υπ’ αριθμόν 099 και 2023 πράξη του 5ου Κλιμακίου, με την οποία αποφαίνεται ότι δεν κωλύεται η υπογραφή του σχεδίου σύμβασης μεταξύ του Ελληνικού Δημοσίου, δηλαδή, του Υπουργείου Προστασίας του Πολίτη και των επιχειρήσεων που προανέφερα.

Κυρίες και κύριοι συνάδελφοι, λαμβάνουμε πρόνοια για την προστασία της πατρίδας και των πολιτών, την προστασία των συνόρων της Ελλάδας και της Ευρώπης. Το έργο αυτό ξεκινά με χρηματοδότηση από εθνικούς πόρους, όπως προανέφερα, αλλά είναι προφανές ότι η Ευρωπαϊκή Ένωση οφείλει να δείξει την αλληλεγγύη της στην πράξη.

Είχα αναλάβει την πρωτοβουλία και πήγαμε στο σημείο του φράχτη στον Έβρο το σύνολο των πρεσβευτών των κρατών της Ευρωπαϊκής Ένωσης, προκειμένου να δουν από πρώτο χέρι οι ίδιοι το τι συμβαίνει εκεί, το ποια είναι η δουλειά, το έργο των συνοριοφυλάκων μας και ποια είναι και η συμβολή του φράχτη. Αντιλήφθηκα ότι το σύνολο των πρεσβευτών όλων των κρατών συνειδητοποίησαν με την εικόνα που έβλεπαν πόσο σημαντικό είναι και για τα δικά τους κράτη και για το σύνολο της Ευρωπαϊκής Ένωσης τα σύνορα της Ελλάδας με την Τουρκία στον Έβρο να φυλάσσονται και συνεπώς, να επιτρέπεται μόνο η νόμιμη είσοδος προσφύγων και μεταναστών προς την Ελλάδα και την Ευρωπαϊκή Ένωση και ότι θα έπρεπε και πρέπει να αποκλείσουμε πρακτικά την παράνομη είσοδο παράνομων μεταναστών.

Περιμένουμε η θετική τους έκφραση να έχει έναν αντίκτυπο και στις αποφάσεις τους ή τις αποφάσεις συνολικά της Ευρωπαϊκής Ένωσης, στην οποία και ο ίδιος ο Πρωθυπουργός της χώρας έχει θέσει το θέμα ουσιαστικά είτε στις αποφάσεις επιμέρους κρατών, τα οποία αξιολογούν ως πάρα πολύ σημαντική τη δράση της χώρας μας για την αντιμετώπιση αυτού του προβλήματος, όπως, βεβαίως, περιμένουν και η γειτονική Τουρκία να αναλάβει τις δικές της ευθύνες που της αναλογούν υλοποιώντας τις δεσμεύσεις που έχει έναντι της Ευρωπαϊκής Ένωσης, αλλά και τις δεσμεύσεις που θα έπρεπε να υπάρχουν στο πλαίσιο της καλής γειτονίας με την Ελλάδα, προς την οποία οφείλει να στραφεί.

Προφανώς, επιδίωξη της πατρίδας μας είναι η ειρήνη και η συνεργασία με όλους τους γείτονές μας. Ταυτόχρονα, βέβαια, αναβαθμίζουμε σε κάθε περίπτωση την αποτρεπτική μας ισχύ, τη δύναμη των Ενόπλων Δυνάμεων, υπερασπιζόμαστε την εθνική κυριαρχία και τα σύνορά μας στέλνοντας ένα ισχυρό μήνυμα αποφασιστικότητας και ενότητας των Ελλήνων. Η Ελλάδα είναι πιο ισχυρή τα τελευταία 4 χρόνια με νέες ισχυρές αναβαθμισμένες διεθνείς συμμαχίες, αλλά και με το απαραίτητο προσωπικό στον Έβρο και με σύγχρονο εξοπλισμό, προκειμένου να διασφαλίσουμε τα σύνορά μας και να το καταστήσουμε απροσπέλαστα σε οποιαδήποτε απειλή.

Σας ευχαριστώ.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Σας ευχαριστούμε κι εμείς, κ. Υπουργέ, για την ενημέρωση.

Αναμφίβολα, πρόκειται για ένα έργο μείζονος σημασίας για την εθνική ασφάλεια της χώρας και τη φύλαξη των συνόρων μας, που όπως είπατε «δεν είναι μόνο σύνορα της Ελλάδος, αλλά είναι και σύνορα της Ευρωπαϊκής Ένωσης, ταυτόχρονα».

Εγώ, από την πλευρά μου, ως βουλευτής του Νομού Έβρου, πρέπει να σας μεταφέρω και το αίσθημα που είναι κοινό επάνω και το αισθανόμαστε, πραγματικά, που υπάρχει στους πολίτες και στην κοινωνία του Έβρου, το αίσθημα ασφάλειας και αισιοδοξίας ότι πράγματι, οι κάτοικοι αισθάνονται ότι τα σύνορα φυλάσσονται και φυλάσσονται αποτελεσματικά και είναι αυτό πολύ σημαντικό.

Θα παρακαλούσα τώρα τους εκπροσώπους των Κομμάτων με τη σειρά, νομίζω καλύτερα, της δύναμης του κάθε Κόμματος να πάρουν το λόγο.

Συνεπώς, κ. Ξανθόπουλε, έχετε το λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, καταρχάς, να ρωτήσω διευκρινιστικά ποιοι αναδείχθηκαν μειοδότες. Είπατε ότι ήταν μία συνεργασία 2 εταιρειών;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Προσκλήθηκαν 5, οι οποίες είναι το σύνολο των εταιρειών 7ης τάξεως και συμμετείχαν με πρόταση 2 σε κοινοπραξία μεταξύ τους, η ΤΕΡΝΑ και η ΙΝΤΡΑΚΑΤ.

**ΘΕΟΦΙΛΟΣ ΞΑΝΘΟΠΟΥΛΟΣ:** Καλώς. Ωραία. Όσον αφορά σε αυτό το κόστος περίπου των 100 εκατομμυρίων ευρώ υπάρχει συμμετοχή από ευρωπαϊκούς πόρους ή όλα είναι από τον Κρατικό Προϋπολογισμό;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Καμία συμμετοχή δεν υπάρχει. Όλα είναι χρήματα του Εθνικού Προϋπολογισμού.

**ΘΕΟΦΙΛΟΣ ΞΑΝΘΟΠΟΥΛΟΣ:** Μάλιστα. Ωραία.

Θέλω να πω ότι, ανεξάρτητα από το ότι, κατά την άποψή μας, οι φράχτες, απλώς, μεταφέρουν τη ροή των μεταναστών και δεν εμποδίζουν, διότι οι αφετηριακές συνθήκες που ωθούν τους ανθρώπους σε μετανάστευση έχουν σχέση με τις συνθήκες ζωής τους και που υπάρχουν στις χώρες τους, η γνώση που έχω ως βουλευτής Δράμας είναι ότι, ουσιαστικά, ο υφιστάμενος φράχτης ωθεί τους μετανάστες ή τους πρόσφυγες στη βόρεια πλευρά, να ξεπεράσουν τον φράχτη από το Βορρά κι εμείς στη Δράμα έχουμε πάρα πολλούς εισερχόμενους από τη Βουλγαρία. Φαντάζομαι ότι θα είναι σε γνώση της Υπηρεσίας ότι υπάρχει μια πολύ σοβαρή αύξηση των ανθρώπων που έρχονται από τη Βουλγαρία, σε σχέση με αυτό που είχαμε από το παρελθόν κι αυτό είναι ένα στοιχείο το οποίο θα πρέπει να το συνεκτιμήσετε.

Ήθελα, όμως, να ρωτήσω ένα νομικό και πολιτικό ζήτημα. Ο φράχτης, προφανώς, θα κατασκευαστεί στην ελληνική όχθη του Έβρου. Σε πόση απόσταση από το παράκτιο κύμα; Που αυτό, ενώ ξέρουμε καλά ότι η συνοριακή γραμμή στον Ποταμό Έβρο είναι στον στη μέση κοίτη, άρα οι άνθρωποι αυτοί εφόσον κι αν περάσουν τον Ποταμό Έβρο θα έρχονται εκτός του φράχτη, θα είναι σε ελληνικό έδαφος και τι θα γίνεται εκεί; Πως το αντιμετωπίζετε; Θα επιχειρείται; Εκχωρούμε ένα τμήμα της του ελληνικού εδάφους και το καθιστούμε εκτός του απόλυτου ελέγχου μας; Αυτές τις παραμέτρους τις έχετε σκεφτεί;

Τέλος, θα ήθελα να ρωτήσω, επειδή στην Ελλάδα δεν έχουμε κουλτούρα συντήρησης των έργων προβλέπεται κάτι για τη συντήρηση αυτού του έργου σε ένα βάθος πενταετίας, δεκαετίας; Δεν ξέρω, τεχνικό είναι το ζήτημα, αλλά φαντάζομαι οι τεχνικοί σας θα το έχουν αντιμετωπίσει. Σας ευχαριστώ πολύ.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε. Από ό,τι ακούμε, με την περάτωση αυτού του έργου, θα έχουν καλυφθεί σχεδόν τα μισά χιλιόμετρα από την απόσταση που μπορεί να καλύψει το τείχος. Υπάρχει πρόβλεψη, χρονοδιάγραμμα, για τα υπόλοιπα μέχρι 140 χιλιόμετρα;

Καλό είναι να θυμηθούμε ότι η πρώτη Κυβέρνηση η οποία άρχισε να κατασκευάζει φράχτη στον Έβρο ήταν η Κυβέρνηση του Γιώργου Παπανδρέου και τότε είχε κατηγορηθεί από τη ΝΔ για μνημονιακό αποπροσανατολισμό, παρακαλώ να το θυμόμαστε αυτό, και ο ΣΥΡΙΖΑ ότι κατασκεύαζε το τείχος της ντροπής. Τώρα, προφανώς, όλοι κάπως έχουν συνέλθει και φυσικά συνηγορούμε θετικά στην επέκταση του φράχτη. Ο ΣΥΡΙΖΑ είχε μιλήσει για τείχος ντροπής τότε. Βεβαίως, θα πρέπει να μας προβληματίζει το θέμα τώρα της φυσικής καταστροφής των σεισμών και το ενδεχόμενο να προκαλέσει ένα μεγάλο προσφυγικό κύμα δοκιμαζόμενων ανθρώπων, οι οποίοι προφανώς κυρίως θα κατευθυνθούν προς τα δυτικά σύνορα.

Για πόσο καιρό ακόμα, όμως, για πράγματα τα οποία είναι προβλέψιμα θα μιλάμε για διεξαγωγή διαγωνισμών με επίκληση απρόβλεπτων και κατεπειγουσών καταστάσεων; Πρέπει κάποτε να αποδεχθούμε ότι αυτό τουλάχιστον το απρόβλεπτο και το επείγον συνιστά τη νέα κανονικότητα και περιμένουμε να ακούσουμε για ένα ολιστικό στρατηγικό σχέδιο διαφύλαξης των συνόρων και στη θάλασσα, αλλά στη συγκεκριμένη περίπτωση των χερσαίων συνόρων.

Η αλήθεια είναι ότι διαβάζοντας κανείς τα συμπεράσματα του Ευρωπαϊκού Συμβουλίου κατά την πρόσφατη έκτακτη σύνοδο κορυφής της 9ης Φεβρουαρίου, σχετικά με τη μετανάστευση, βλέπουμε ότι βρίσκονται σε πλήρη αναντιστοιχία με τα όσα φιλόδοξα δήλωσε ο Πρωθυπουργός στο περιθώριο των εργασιών της Συνόδου Κορυφής. Ο οποίος μάλιστα καλούσε την Ε.Ε. να παράσχει ευρωπαϊκούς πόρους για τη χρηματοδότηση του φράχτη στον Έβρο. Βρισκόμαστε μπροστά σε κάποιο παράδοξο. Η ελληνική Κυβέρνηση στο περιθώριο της έκτακτης Συνόδου αποστέλλει από κοινού με άλλες 7 χώρες επιστολή προς την Πρόεδρο της Ευρωπαϊκής Επιτροπής ζητώντας προληπτικά μέτρα αντιμετώπισης της παράνομης μετανάστευσης, όπως ο φράχτης. Αν δει κανείς στο ποιες χώρες περιλαμβάνονται σε αυτή τη συμμαχία θα δει χώρες όπως η Σλοβακία, η Λετονία, η Εσθονία, η Δανία, με αριθμό αιτήσεων ασύλου κατ’ έτος πολύ χαμηλότερο από αυτόν τον δικό μας. Είναι σαν να μας λένε φυλάξτε εσείς τα σύνορα, αλλά τον αναλογικό επιμερισμό των αιτούντων άσυλο και των προσφύγων στις χώρες της Ε.Ε. επιμένουν να μην τον δέχονται.

Όχι μόνο αυτό, αλλά βλέπουμε ότι όχι μόνο στο βασικό αίτημα το ελληνικό γι’ αυτόν τον δίκαιο επιμερισμό της ευθύνης μεταξύ των ευρωπαϊκών κρατών στο ζήτημα της μετανάστευσης δεν τον δέχεται η Ε.Ε. και άλλες ευρωπαϊκές χώρες, αλλά δεν δέχεται η Ε.Ε. να καταβάλει και το τίμημα για την κατασκευή του φράχτη. Τον οποίον σημειωτέων πριν από μερικά χρόνια, όταν έγινε αυτή η απόπειρα ουσιαστικά εισβολής σε ελληνικό έδαφος, είχε σπεύσει εδώ και η Πρόεδρος της Ευρωπαϊκής Επιτροπής και πάρα πολλοί άλλοι ευρωπαίοι επίσημοι.

Θέλω να μάθω, λοιπόν, σε ποιο στάδιο βρίσκεται η διαπραγμάτευση με την Ε.Ε. για τη χρηματοδότηση της κατασκευής του φράχτη και αν υπάρχει πρόβλεψη εκ μέρους του Υπουργείου ότι τα ευρωπαϊκά κονδύλια μπορεί να καλύψουν τις πιλοτικές επεκτάσεις ή τελικά θα το κατασκευάσουμε το φράχτη ολόκληρο μόνο με ελληνικά χρήματα. Έχει ληφθεί υπόψη επίσης η περιβαλλοντική επίπτωση της κατασκευής του φράχτη; Θα ήθελα εάν έχουν υπάρξει κάποιες μελέτες να μας ενημερώσετε. Τρίτον, η κατασκευή του φράχτη φυσικά συνεπάγεται και κάποια διατάραξη των παραγωγικών δραστηριοτήτων που πραγματοποιούνται μέχρι σήμερα από τους κατοίκους κατά μήκος του Έβρου. Υπάρχει κάποια σχετική μέριμνα της ελληνικής πολιτείας για το τι θα γίνει με αυτές τις παραγωγικές δραστηριότητες, όταν αρχίσουν οι διαδικασίες κατασκευής του φράχτη; Σας ευχαριστώ.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε. Κύριε Υπουργέ, ξεκινήσατε από την εργαλειοποίηση του προσφυγικού από την Τουρκία στο πλαίσιο της επιθετικότητας της, που είναι αλήθεια, και θεωρείτε λύση ότι είναι ο φράχτης. Όμως, αλήθεια είναι ότι αλλάζουν και οι δρόμοι και οι ταρίφες και δεν αποτρέπουν την αύξηση των ροών. Υπάρχουν παραδείγματα.

Εμείς βλέπουμε ότι πριν λίγες μέρες ολοκληρώθηκε η Σύνοδος Κορυφής της Ε.Ε. για τη μετανάστευση και τα αποτελέσματά της τα θεωρούμε αποκαλυπτικά. Την ώρα που οι τραγωδίες στον υγρό τάφο του Αιγαίου συνεχίζονται αδιάκοπα, το κείμενο των συμπερασμάτων προκλητικά αναφέρεται στην ενίσχυση της καταστολής στα σύνορα και την ισχυροποίηση των ευρωενωσιακών κατασταλτικών μηχανισμών Europol, Eurojust, Frontex, όπως και των συστημάτων ευρωφακελώματος. Ακόμα θεωρούμε προκλητική και την ατζέντα της ελληνικής Κυβέρνησης στη Σύνοδο, που ουσιαστικά περιορίστηκε μόνο στο θέμα χρηματοδότησης για το φράχτη στον Έβρο.

Επίσης, σήμερα ξεκινά στην Αθήνα η δεύτερη ευρωπαϊκή διάσκεψη για τη διαχείριση συνόρων, που προφανώς θα εξειδικεύσει περαιτέρω και θα εμβαθύνει τα ζητήματα της καταστολής στα σύνορα σε βάρος των ξεριζωμένων από τους ιμπεριαλιστικούς πολέμους και τις επεμβάσεις. Δεν φεύγουν για να κάνουν βόλτα, η ανάγκη τους σπρώχνει. Άρα, θεωρούμε ότι δεν είναι τυχαία και η χρονική συγκυρία της σημερινής συζήτησης. Η άσκηση πίεσης της Ελλάδας, όπως και άλλων κρατών για την εξασφάλιση ευρωπαϊκής χρηματοδότησης για την ύψωση των λεγόμενων φυσικών εμποδίων δηλαδή φράχτες και τείχη, εδράζεται στην κοινή ευρωενωσιακή πολιτική της καταστολής για τη λεγόμενη αντιμετώπιση της παράτυπης μετανάστευσης. Η σύμπνοια όλων των αστικών κυβερνήσεων σε αυτό το στόχο, σοσιαλδημοκρατικών, φιλελεύθερων, ακροδεξιών, είναι κάτι παραπάνω από αποκαλυπτική. Από την ακροδεξιά Ιταλία της Μελόνι μέχρι τη σοσιαλδημοκρατική Πορτογαλία του Κόστα και την Ισπανία του Σάντσεθ.

Η ίδια σύμπνοια καταγράφεται και στο εσωτερικό, αφού και η ΝΔ και ο ΣΥΡΙΖΑ και το ΠΑΣΟΚ συμφωνείτε απόλυτα στην κατασκευή του φράχτη, αναπαράγοντας την ίδια προκλητική και επικίνδυνη ρητορική για την υβριδική απειλή της παράνομης μετανάστευσης, καλλιεργώντας κάθε είδους ξενοφοβικές, ρατσιστικές και εθνικιστικές αντιλήψεις. Συμμετέχετε ενεργά στη συστηματική αποψίλωση της Συνθήκης της Γενεύης για τους πρόσφυγες με τις απαράδεκτες λίστες των ασφαλών χωρών, τη δήλωση Ε.Ε. –Τουρκία, τον εγκλωβισμό του κανονισμού του Δουβλίνου και άλλα.

Αποδέχεστε με προσήλωση τον ρόλο του χωροφύλακα των ευρωπαϊκών συνόρων και στηρίζετε όλη σας την ενίσχυση της Frontex στα σύνορα για επαναπροωθήσεις και fast track απελάσεις.

Πάνω από όλα, όμως, συμφωνείτε και υπηρετείτε τη λεγόμενη «γεωστρατηγική αναβάθμιση της χώρας», με το «δολοφονικό» ΝΑΤΟ, διεκδικείτε πρωταγωνιστικό ρόλο για την Ελλάδα στους ιμπεριαλιστικούς σχεδιασμούς και αυτό επιβεβαιώθηκε και με την επίσκεψη του Αμερικανού Υπουργού Εξωτερικών. Δώσατε διαπιστευτήρια για τη μετατροπή της χώρας σε μια απέραντη «αμερικανονατοϊκή» βάση και σε δολοφονικό ορμητήριο, όποια Κυβέρνηση και αν προκύψει μετά τις εκλογές.

Όμως, εμπλέκετε τον λαό και τη χώρα σε πολύ επικίνδυνους δρόμους. Άρα, υπηρετείτε την πολιτική ενεργής και άμεσης εμπλοκής της χώρας σε πολέμους και επεμβάσεις, που αποτελούν τη βασική αιτία του ξεριζωμού εκατομμυρίων ανθρώπων. Αυτή είναι η αιτία, δεν υπάρχει άλλη. Και, μετά, στήνετε απέναντί τους φράχτες και υπερσύγχρονα συστήματα καταστολής.

Όμως, η ένταση της καταστολής και η ανύψωση πελώριων φραχτών δεν αποτρέπει την αύξηση των ροών, ούτε πολύ περισσότερο προστατεύει πρόσφυγες και μετανάστες. Αντίθετα, η αναζήτηση νέων πιο επικίνδυνων δρόμων διέλευσης απογειώνει τη δράση των διακινητών, αυξάνει τις απαιτήσεις τους για την «ταρίφα» του ταξιδιού και οδηγεί σε νέες κατακόμβες νεκρών.

Τα παραδείγματα είναι αμέτρητα. Από το Μεξικό μέχρι την ισπανική Μελίγγια, από το Καλαί στη Μάγχη μέχρι την Πολωνία και αλλού. Γιατί, όσοι φράχτες και να υψωθούν, η αιτία του ξεριζωμού, λόγω των ιμπεριαλιστικών πολέμων και της εξαθλίωσης, δεν εξαλείφεται, δεν ξεριζώνεται.

Συνεπώς, η επέκταση του φράχτη στον Έβρο δεν μπορεί να αναχαιτίσει ούτε την εργαλειοποίηση του προσφυγικού από την Τουρκία και το έδαφος και το στήσιμο για το «παζάρι» που παίζει η Τουρκία, δημιουργείται από την ίδια την πολιτική της Ε.Ε. και των ελληνικών κυβερνήσεων της καταστολής και του εγκλωβισμού στις πρώτες χώρες υποδοχής, την κοινή δήλωση Ε.Ε.-Τουρκίας.

Η απειλή της Τουρκίας ότι θα γεμίσει την Ευρώπη με μετανάστες, πατάει πάνω στην εργαλειοποίηση των ξεριζωμένων από την ίδια όμως την Ε.Ε. και τις ελληνικές κυβερνήσεις που στήνουν hot spots διαλογής και ανοιγοκλείνουν την «κάνουλα των ροών» ανάλογα με τις εκάστοτε ανάγκες του κεφαλαίου.

Γιατί αυτή είναι η πεμπτουσία, το ευαγγέλιο, της αστικής στρατηγικής του προσφυγικού-μεταναστευτικού, που υλοποιείτε όλοι ευλαβικά και αυτοεξασφαλίζετε με τις αλληλοσυμπληρούμενες πολιτικές της έντασης, της καταστολής από τη μια μεριά και της διαλογής του αναγκαίου φτηνού εργατικού δυναμικού για το κεφάλαιο από την άλλη. Γι’ αυτό και συμφωνείτε στους φράχτες.

Εμείς καταδικάζουμε αυτή την πολιτική. Αποκαλύπτουμε τις ευθύνες όλων των κυβερνήσεων. Παλεύουμε για την ανατροπή αυτής της βαρβαρότητας, ενάντια στην εμπλοκή της χώρας στους ιμπεριαλιστικούς σχεδιασμούς και τις επεμβάσεις για την προστασία των δικαιωμάτων των προσφύγων και μεταναστών. Δεν ανεχόμαστε την κανονικότητα των ναυαγίων, των χιλιάδων νεκρών και αγνοούμενων στο Αιγαίο και τη Μεσόγειο. Θα μας βρίσκεται συνεχώς μπροστά σας και καλούμε και το λαό να μην συμβιβάζετε με αυτή τη βαρβαρότητα.

Ωστόσο, επαναλαμβάνουμε τη σταθερή θέση του Κ.Κ.Ε., που συστηματικά αποφεύγετε να δώσετε συγκεκριμένη απάντηση, να καταργηθεί η κοινή δήλωση Ε.Ε.-Τουρκίας, να εξασφαλιστούν τα δικαιώματα των προσφύγων στο άσυλο και στις χώρες του πραγματικού προορισμού τους, με επιτροπές ασύλου μέσα στην Τουρκία με ευθύνη της Ε.Ε. και του ΟΗΕ. Για να πάψει και το Αιγαίο να γίνεται «υγρός τάφος» για τους κατατρεγμένους.

Αυτή είναι η θέση μας. Σας ευχαριστώ.

Στο σημείο αυτό γίνεται η δεύτερη ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Αδαμοπούλου Αγγελική, Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Μανωλάκου Διαμάντω, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία και Σακοράφα Σοφία.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Να περάσουμε τώρα στον κύριο Μυλωνάκη, εκ μέρους της Ελληνικής Λύσης.

**ΑΝΤΩΝΙΟΣ ΜΥΛΩΝΑΚΗΣ):** Ευχαριστώ, κ. Πρόεδρε.

Κυρίες και κύριοι συνάδελφοι, κύριε Υπουργέ, εάν σας άκουγα, κ. Υπουργέ, πριν το 2020, να λέτε αυτά που είπατε, δεν θα πίστευα ποτέ ότι ανήκετε στη δύναμη της Ν.Δ. Θα νόμιζα ότι ήσασταν στην Ελληνική Λύση.

Ξέρετε, όταν μας λέτε ότι 250.000 παράνομοι μετανάστες, πρόσφυγες, όπως θέλετε ας τους πούμε, προσπάθησαν να περάσουν από τον Έβρο, όχι από όλη την Ελλάδα, από τον Έβρο, σε έναν χρόνο, καταλαβαίνετε λοιπόν το έγκλημα το οποίο έχει συντελεστεί τα προηγούμενα χρόνια.

Είχα την τύχη από πιτσιρικάς, ως Ανθυπολοχαγός το 1980, να βρεθώ σε δύο σύνορα. Από τη μια στο Πολύκαστρο, το οποίο έχει τους Ευζώνους κοντά στα Σκόπια και από την άλλη στην στον Έβρο. Ήμουν διοικητής στον Λόχο Προκαλύψεως μέχρι να πάω στην Αεροπορία Στρατού, γιατί τότε δεν υπήρχε η Αεροπορία Στρατού ως όπλο. Πηγαίναμε από το Πεζικό, το Πυροβολικό κ.λπ. στον Λόχο Προκαλύψεως των Φερών, από το Δέλτα μέχρι τους Κήπους και στα φυλάκια Πόρος, Μαρίτσα, Εγνατία.

Ένα σημείο, το οποίο δεν μπορεί να κλειστεί, αυτή είναι η αλήθεια. Είναι ένας λαβύρινθος που όποιος μπει μέσα και δεν υπάρχει οδηγός χάνεται. Το έχουν επιχειρήσει μερικοί και κυρίως την περίοδο που ήμουν διοικητής του Λόχου Προκαλύψεως.

Η απόσταση, λοιπόν, που είπατε είναι 214 χιλιόμετρα, από επάνω από το τρίγωνο Κάραγατς, από τις Καστανιές, μέχρι κάτω στο Δέλτα. Σας ερωτώ, κ. Υπουργέ, όταν η Ελληνική Λύση έκανε την πρόταση και παρέδωσε το σχέδιο, που υπάρχει στα Πρακτικά της Βουλής, υπάρχει στο γραφείο του Πρωθυπουργού, υπάρχει στο γραφείο του κ. Μηταράκη και του κυρίου Χρυσοχοΐδη, στις αρχές του 2020, προτού γίνει το μεγάλο κακό που πήγε να γίνει τότε το Μάρτιο, γιατί φώναζαν όλοι.

Και ο κ. Πρόεδρος, ο οποίος είναι από τον Έβρο, δεν μίλησε καθόλου. Δεν είπε τότε ότι έπρεπε να γίνει ο φράχτης – τείχος. Ένα νατοϊκό σχέδιο το οποίο υπάρχει σε όλες τις χώρες του κόσμου. Πηγαίνετε να δείτε το σύνορο Τουρκίας-Συρίας.

Πρώτον, είχαμε πει για τα 140 χιλιόμετρα και είχαμε κοστολογήσει πολύ λιγότερα χρήματα από αυτά τα οποία θα μας στοιχίσει, κ. Υπουργέ. Δεύτερον, θα γίνονταν με τη βοήθεια του Μηχανικού, με πλάκες μπετόν, με το νατοϊκό σύστημα, από πάνω το σύρμα, πιο πάνω το ξυραφάκι, όπως ακριβώς είναι και τώρα, δεν θα υπήρχε καμία διαφορά, εκτός από τις ατσαλόβεργες. Θα γινόταν λοιπόν πολύ πιο γρήγορα, με έτοιμες τσιμεντόπλακες, όπως ακριβώς προβλέπει το ΝΑΤΟ.

Τώρα, εσείς το αφήσατε. Λέγατε τότε η «κακή» η Ελληνική Λύση, αυτοί οι οποίοι είναι φασίστες, είναι ακροδεξιοί, ό,τι ήθελε έλεγε ο καθένας. Νομίζατε ότι είχαμε έρθει από αλλού. Προσέξτε τώρα τι γίνεται, επειδή τέθηκαν ορισμένα ερωτήματα και εύλογα. Δεν μπορεί να γίνει σε όλο το μήκος. Προφανώς, κ. Ξανθόπουλε επειδή το ρωτήσατε, υπάρχουν σημεία τα οποία δεν μπορεί να μπει. Γιατί; Γιατί όποιος έχει πάει στον Έβρο ποταμό - εγώ τον έχω περπατήσει και στα περίκλειστά του και από αέρος τον έχω περάσει με το ελικόπτερο πολλές φορές και έχουμε κάνει πάρα πολλές ασκήσεις εκεί - υπάρχει εποχή που ο ποταμός αλλάζει κοίτη.

Οι κοίτες του Έβρου, δηλαδή, μπαίνουν άλλες φορές προς την Τουρκία και υπάρχουν κτήματα τα οποία μπορώ να σας τα πω και ονομαστικά, όπως του Μιχαηλίδη που θυμάμαι, όπου οι άνθρωποι εκεί έπρεπε να πάρουν άδεια για να μπούνε στο τουρκικό έδαφος, ενώ αυτό το ήταν ελληνικό έδαφος πριν από ένα χρόνο. Υπάρχουν, λοιπόν, οι αλλαγές του Έβρου, κατά πρώτον.

Δεύτερον, προφανώς και πρέπει να γίνει, σε όσα σημεία προβλέπεται, ο φράχτης αυτός. Είναι αναγκαίος ο φράχτης αυτός. Θα αντιμετωπίσουμε προβλήματα; Θα αντιμετωπίσουμε. Ποια είναι τα προβλήματα που θα αντιμετωπίσουμε; Τους καλοκαιρινούς μήνες η στάθμη του νερού πέφτει κι εμφανίζονται νησίδες. Εκεί, τότε, λοιπόν, θα δούμε ανθρώπους οι οποίοι θα έχουν περάσει, δεν θα μπορούν να περάσουν στο έδαφός μας και θα μένουν μεταξύ της νησίδας και του φράχτη του δικού μας. Εκεί είναι ένα πρόβλημα, κύριε Υπουργέ, που θα το αντιμετωπίσετε. Σας το λέμε από τώρα, διότι θα αντιμετωπίσουμε τέτοια προβλήματα και πρέπει να πάρουμε αποφάσεις και να τις έχουμε πει τις αποφάσεις, τι θα κάνουμε. Αυτά που ακούγονται, ότι όχι φράχτες, όχι αυτό και τα λοιπά, άμα τα πει κανένας στους ανθρώπους του Έβρου, στους κατοίκους του Έβρου, θα τον κυνηγήσουν, διότι αυτοί τα τραβάνε όλα. Άρα, λοιπόν, πρέπει να ολοκληρωθεί το έργο.

Και ερωτώ. Κατ’ αρχάς, υπάρχει ένας πρόχειρος προϋπολογισμός πόσο θα κοστίσει όλο το έργο, διότι δεν ακούσατε την Ελληνική Λύση; Για να καταλάβουμε πόσα εκατομμύρια. Σας λέω, λοιπόν, νομίζω ότι έχετε στο γραφείο σας το σχέδιο το δικό μας. Πάρτε το φάκελο, ανοίξτε τον, δέστε τι είχαμε προβλέψει και θα δείτε, ότι αυτά τα χρήματα τα οποία θα ξοδέψουμε τώρα από εθνικούς πόρους, είναι τρεις με τέσσερις φορές επάνω. Για ποιο λόγο; Διότι, τότε, θα τα κάναμε με τον μηχανικό, με την ησυχία μας, την ηρεμία μας, ενώ τώρα θα πρέπει να τα κάνουμε γρήγορα με εργολάβους και άρα, όχι με λεφτά της Ευρωπαϊκής Ένωσης. Γιατί λοιπόν, όχι χρήματα της Ευρωπαϊκής Ένωσης; Τι έχει κάνει ο Πρωθυπουργός; Επειδή μας είπατε, ότι ο Πρωθυπουργός το έχει πει στην Ευρωπαϊκή Ένωση. Τι λέει η φον ντερ Λάιεν; Όχι μόνο σε εμάς και σε άλλα κράτη τα οποία έχουν ζητήσει χρήματα για να ασφαλίσουν τα σύνορά τους. Όχι. Γιατί όχι, κυρία φον ντερ Λάιεν; Για να δώσει δισεκατομμύρια στα εμβόλια και να την κατηγορούν, τώρα, όλοι για τα κρυφά sms που έστελνε στον Μπουρλά. Αυτό είναι το ζητούμενο. Άρα, η Ελλάδα θα αναγκαστεί τώρα πλέον και πρέπει να γίνει ο φράχτης να πληρώσει από τους εθνικούς πόρους, διότι η Ευρωπαϊκή Ένωση δεν θα δώσει, κύριε Υπουργέ, λεφτά και το γνωρίζετε πάρα πολύ καλά. Τώρα, τι λέει ο Πρωθυπουργός και τι δε λέει.

Δεύτερον, γιατί ζητάμε εβδόμης τάξεως εργοληπτικές επιχειρήσεις; Εβδόμης τάξεως γιατί; Μπορείτε να απαντήσετε σε αυτό; Υπάρχει κάποιος λόγος, όχι έκτης ή πέμπτης τάξεως; Δεν είναι δα το έργο και στατικό για να πω ότι θέλει τίποτα τρομερά και φοβερά πράγματα. Φράχτης είναι ο οποίος μπαίνει 6 μέτρα μέσα στη γη, το υπόλοιπο πέντε, έξι μέτρα από πάνω, περνάει το αγκαθωτό σύρμα, το ξυραφάκι από πάνω, μπαίνουν τα φυλάκια και τελείωσε το παραμύθι. Βέβαια, άλλο είναι τα ηλεκτρονικά μέσα επιτήρησης τα οποία πρέπει να μπούνε. Αυτή είναι άλλη περίπτωση. Αλλά για ποιο λόγο εβδόμης τάξεως; Γιατί είναι φωτογραφικό. Το να ζητάμε εβδόμης σημαίνει, ότι αποκλείουμε τις άλλες μικρότερες εταιρείες και ζητάμε τα μεγαθήρια. Και να, λοιπόν, τα μεγαθήρια ποια είναι; Η ΤΕΡΝΑ και η ΙΝΤΡΑΚΑΤ. Αυτά είναι τα μεγαθήρια. Σας το λέμε καλόπιστα. Γιατί εβδόμης; Αυτό δεν το καταλαβαίνουμε ποτέ. Αυτό το οποίο πρέπει να γίνει είναι άμεσα, όχι μόνο αυτά τα χιλιόμετρα τα οποία λέτε που θα μας κοστίσουν κούκος αηδόνι. Μ’ αρέσει που λέτε, προσφορά από τους υποψήφιους 78 εκατομμύρια χωρίς ΦΠΑ, 99,2 εκατομμύρια είναι η τεχνική μελέτη. Μα, άμα βάλετε το 78 εκατομμύρια με το ΦΠΑ βγαίνουν τα ίδια, 99 εκατομμύρια. Γιατί το λέτε, δηλαδή, 99 από πάνω και 78 από κάτω; Για να φανεί λιγότερο; Τέλος πάντων.

Είναι πολλά πράγματα τα οποία πρέπει να τα δούμε. Πρέπει να καθίσουμε όλοι μαζί, οι πολιτικοί αρχηγοί, σε ένα τραπέζι για να δούμε, αν συμφωνούμε στα λογικά και σε αυτά τα οποία πρέπει να γίνουν για να ασφαλίσουμε την πατρίδα μας. Αυτά έχω να πω. Βεβαίως, συμφωνεί η Ελληνική Λύση η οποία πρώτη έθεσε το ζήτημα, αυτό στον Έβρο, για το φράχτη, το τείχος, όπως θέλει μπορεί να το πει ο καθένας. Ευχαριστώ.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Κύριε Μυλωνάκη, μια διευκρίνιση μόνο. Σε μένα αναφερθήκατε όταν είπατε ότι ο Πρόεδρος είναι από τον Έβρο;

**ΑΝΤΩΝΙΟΣ ΜΥΛΩΝΑΚΗΣ:** Σε εσάς. Από εκεί δεν είστε;

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Ναι, από εκεί είμαι, αλλά δεν κατάλαβα τι είπατε για μένα.

**ΑΝΤΩΝΙΟΣ ΜΥΛΩΝΑΚΗΣ:** Το 2019 – 20, λέγατε τίποτα, υποστηρίζατε αυτά τα οποία εμείς λέγαμε για σας, εκεί, για τους κατοίκους οι οποίοι σας φέρνουν στη Βουλή, κύριε Πρόεδρε; Τι λέγατε; Για πείτε μου;

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Μισό λεπτό, κύριε Μυλωνάκη. Μάλλον, δεν με ξέρετε. Πρώτα απ’ όλα, υπήρξα βουλευτής από το 2004 μέχρι το 2009 και μετά, ξανά, από το 2019.

**ΑΝΤΩΝΙΟΣ ΜΥΛΩΝΑΚΗΣ:** Σας εύχομαι να είστε μέχρι να πεθάνετε βουλευτής.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Να είστε καλά. Αλλά, λέω, το διάστημα, λοιπόν, εκείνο, μέχρι το 2019, δεν ήμουν βουλευτής. Άρα, δημόσιες θέσεις, τουλάχιστον, δεν εξέφραζα με την ιδιότητα αυτή. Αλλά, αυτό δεν σημαίνει ότι δεν ήμουν υπέρ της κατασκευής του φράχτη όταν πρωτοκατασκευάστηκε, την πρώτη φορά, όπως είπε, ο κύριος Καμίνης, από την Κυβέρνηση του κυρίου Παπανδρέου και μετέπειτα επεκτάθηκε.

**ΑΝΤΩΝΙΟΣ ΜΥΛΩΝΑΚΗΣ:** Γιατί δεν τον στηρίξατε, λοιπόν, από τον Νοέμβριο του 2019 που το φέρναμε στη Βουλή; Εδώ, ο κύριος Ξανθόπουλος τα θυμάται. Τα θυμάται ο κύριος Ξανθόπουλος και οι υπόλοιποι συνάδελφοι. Δεν τον στήριξε κανένας από τη Νέα Δημοκρατία.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Κάνετε τεράστιο λάθος. Και όσες φορές συζητήσαμε, είτε στην Επιτροπή, είτε στην Ολομέλεια, για το θέμα του μεταναστευτικού, πάντοτε τόνιζα τη σημασία του φράχτη και ειδικά πόσο βοήθησε εκείνος ο πρώτος φράχτης που ήταν και πολύ υποδεέστερος από αυτόν που φτιάχτηκε τώρα στο κομμάτι των Φερών, που βρισκόταν, δηλαδή, στην περιοχή των Καστανιών, πόσο βοήθησε στις επιχειρήσεις, έτσι ώστε να έχουμε ένα θετικό αποτέλεσμα στην αποτροπή της προσπάθειας εισβολής. Πάντοτε, λοιπόν, εγώ τουλάχιστον, προσωπικά, ήμουν υπέρ του φράχτη και θεώρησα, και δημόσια έχω πει πολλές φορές, ότι συνέβαλε θετικά.

**ΑΝΤΩΝΙΟΣ ΜΥΛΩΝΑΚΗΣ:** Ήσασταν εκτός γραμμής της Νέας Δημοκρατίας.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Όχι, δεν ήμουν καθόλου εκτός. Αυτή ήταν και η γραμμή της Νέας Δημοκρατίας. Εν πάση περιπτώσει, το θέμα δεν νομίζω ότι προσφέρεται για αντιπαραθέσεις. Απλά, νομίζω ότι εσείς δεν ήσασταν ενημερωμένος σε σχέση με το ποια ήταν η τοποθέτηση της Νέας Δημοκρατίας για το θέμα αυτό, νομίζω και προσωπικά η δική μου.

Τον λόγο έχει η κυρία Απατζίδη, εκ μέρους του ΜέΡΑ25.

**ΜΑΡΙΑ ΑΠΑΤΖΙΔΗ:** Ευχαριστώ πολύ. Κύριε Υπουργέ, κυρίες και κύριοι συνάδελφοι, θα πούμε δύο βασικά ζητήματα που θα θέσουμε για την κατασκευή τεχνητών εμποδίων στη μεθόριο. Λέμε, ως ΜέΡΑ25, κάτι πάρα πολύ απλό. Σημαίνει ότι αυξάνεται ο κίνδυνος πνιγμών μεταναστών στη θάλασσα. Κάθε εκατοστό, κύριε Υπουργέ, που προστίθεται σε τεχνητά εμπόδια στη Θράκη μεγεθύνει τα κέρδη των διακινητών στα παράλια. Αυξάνει, δηλαδή, τις βάρκες με περισσότερους ανθρώπους που πνίγονται στη θάλασσα. Ωθεί, δηλαδή, τους Έλληνες λιμενικούς, κατόπιν αφόρητων άνωθεν πιέσεων της πολιτικής ηγεσίας να προβαίνουν σε παράνομες επαναπροωθήσεις. Προκαλεί καταπάτηση κάθε έννοιας σεβασμού των ανθρωπίνων δικαιωμάτων και του διεθνούς ανθρωπιστικού δικαίου για το άσυλο και τη μετανάστευση.

Η Νέα Δημοκρατία ταυτίζεται αναίσχυντα με τον «τραμπισμό». Ακολουθείται ένα ακροδεξιό αφήγημα μισανθρωπισμού της Κυβέρνησης Μητσοτάκη, αλλά και των πολιτικών της Ευρώπης που αντιμετωπίζουν τη χώρα μας ως ασπίδα απέναντι σε κατατρεγμένους ανθρώπους. Εικόνα Ελλήνων πολιτικών να χαίρονται με τα τεχνητά εμπόδια στη Θράκη, όπως ο φράχτης του μίσους, είναι ξεκάθαρα κάτι που είναι αποτρόπαιο. Η ιδέα, ότι παράνομες επαναπροωθήσεις και καταπάτηση των ανθρωπίνων δικαιωμάτων στο Αιγαίο χτίζουν την ασφάλεια, δήθεν, του κάθε Ευρωπαίου, είναι απλά αποκρουστική και ντροπιαστική. Εμείς, ως ΜέΡΑ25, θα είμαστε πάντα ενάντια σε παρόμοιες πολιτικές για χάρη της δημοκρατικής ενσωμάτωσης, σε μια Ευρώπη που είναι των λαών κατ’ αρχάς. Ευχαριστώ.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Κι εμείς ευχαριστούμε. Κύριε Υπουργέ, έχετε και πάλι τον λόγο, προκειμένου να απαντήσετε στις αιτιάσεις και στα ερωτήματα που έθεσαν οι συνάδελφοί μας.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ευχαριστώ και πάλι, κύριε Πρόεδρε. Κατ’ αρχήν, θέλω, αυτονοήτως, να επαναλάβω ότι είναι διαχρονική και αδιαπραγμάτευτη προτεραιότητα, έμπρακτη προτεραιότητα, και όσο διάστημα είμαστε Κυβέρνηση, έμπρακτη προτεραιότητα κυβερνητικού έργου, η φύλαξη των συνόρων της Ελλάδας. Αυτή είναι η θέση της παράταξής μας, της Νέας Δημοκρατίας. Νομίζω ότι αυτό το γνωρίζουν όλες οι Ελληνίδες και όλοι Έλληνες και ό,τι και να πει κανείς σε μία Επιτροπή, δεν μπορεί αυτό να παραχαραχθεί.

Δεύτερον, υπενθυμίζω ότι εμείς επιταχύναμε και προχωρήσαμε με κατεπείγουσες διαδικασίες την κατασκευή του φράχτη, ο οποίος, πράγματι, όπως είπε ο κ. Καμίνης, είχε ξεκινήσει την εποχή του 2010, από την Κυβέρνηση του κ. Παπανδρέου, από την Κυβέρνηση του ΠΑΣΟΚ. Πράγματι, είναι γεγονός αυτό. Δεν υπάρχει καμία αμφιβολία. Επιταχύναμε την κατασκευή του φράχτη όταν η χώρα βρέθηκε μπροστά στην οξύτατη κρίση, μπροστά σε μία πρωτοφανή ασύμμετρη απειλή που εκδηλώθηκε στα σύνορά μας με την Τουρκία, στον Έβρο, τον Φεβρουάριο και τον Μάρτιο του 2020. Αμέσως μετά την απόκρουση εκείνης της μαζικής προσπάθειας κατάλυσης, στην πραγματικότητα, του Ελληνικού κράτους, η οποία καθοδηγείτο από τη γειτονική χώρα, προχώρησε το Υπουργείο Προστασίας του Πολίτη στην κατασκευή των επόμενων 25 χιλιομέτρων, στο σημείο που είχαν υποδείξει ως απόλυτη προτεραιότητα η τότε ηγεσία της Ελληνικής Αστυνομίας και των Ενόπλων Δυνάμεων της χώρας.

Συνεπώς, αυτά που ειπώθηκαν από τον, απόντα πλέον, συνάδελφο της Ελληνικής Λύσης, δεν έχουν ισχύ. Διότι, πώς θα μπορούσε να κατασκευάσει κανείς, μέσα σε ένα μήνα, τον φράχτη που αναφέρθηκε ότι πρότειναν εκείνοι. Είναι πρωτοφανή πράγματα αυτά και προφανώς δεν θα μπορούσε το Ελληνικό Μηχανικό να κατασκευάσει τέτοιο φράχτη.

Επίσης, απαντώ, γιατί μπορεί να λείπει ο συνάδελφος, αλλά θεωρώ αναγκαίες τις διευκρινίσεις. Θα έπρεπε να γνωρίζει ότι έργα προϋπολογισμού 100 εκατομμυρίων ευρώ μόνο εταιρείες εβδόμης τάξεως μπορούν να συμμετέχουν. Αυτός είναι ο λόγος που δεν καλούμε άλλους, καθώς υπάρχει κατεπείγουσα διαδικασία και ο προϋπολογισμός είναι αυτός. Ήμασταν υποχρεωμένοι να καλέσουμε μόνο τις μεγαλύτερες Ελληνικές εταιρείες, τις πέντε εταιρείες έβδομης τάξεως.

Επίσης, θέλω να ξεκαθαρίσω ότι, σε κάθε περίπτωση, η προσπάθεια για εύρεση ευρωπαϊκών πόρων και η διεκδίκηση ευρωπαϊκών πόρων θα συνεχιστεί και θα συνεχιστεί σε όλα τα επίπεδα. Από τον Πρωθυπουργό, από όλους εμάς τους Υπουργούς που εμπλεκόμαστε σε θέματα διεκδίκησης χρηματοδότησης από την Ευρώπη για τέτοιου είδους θέματα και πιστεύω ότι θα έχουμε και αποτελέσματα. Πιστεύω ότι θα έχουμε αποτελέσματα. Πιστεύω ότι η προσπάθεια, η συστηματική και μεθοδική, διεθνοποίησης του θέματος σε όλα τα fora, σε όλα τα επίπεδα, δεν μπορεί παρά να έχει αποτέλεσμα, διότι είναι πασιφανές ότι η Ελλάδα φυλάει τα σύνορα της Ευρώπης με την Τουρκία και, επομένως, πρέπει να έχει μια έμπρακτη στήριξη και αλληλεγγύη.

Επίσης, δεν πρέπει να έχει κανένας καμία αμφιβολία ότι δεν πρόκειται να εκχωρήσουμε ούτε ένα χιλιοστό από τη γη μας.

Ελπίζω να επιστρέψει ο κύριος Ξανθόπουλος για να διευκρινίσω ένα δύο πράγματα. Ο φράχτης πρόκειται να κατασκευαστεί επί του αναχώματος που υπάρχει και έχει κατασκευαστεί το ανάχωμα, προκειμένου, όπως το λέει και η λέξη, να αναχαιτίζονται τα πλημμυρικά φαινόμενα στον ποταμό Έβρο.

Θέλω, επίσης, να διευκρινίσω ότι, εκ των πραγμάτων, το έργο αυτό, το οποίο είναι ένα ιδιαίτερο έργο λόγω της φύσης του, είναι προσαρμοσμένο στη γεωμορφολογία της περιοχής, έχει ήδη λειτουργήσει και θα λειτουργήσει και από δω και πέρα το επόμενο κομμάτι και ως αντιπλημμυρικό έργο σε κάθε περίπτωση, το οποίο θα προστατέψει τις τοπικές καλλιέργειες και ασφαλώς και τους γειτονικούς οικισμούς από τον κίνδυνο πλημμυρών και γι’ αυτό υπάρχει η συνεργασία με τις αρμόδιες υπηρεσίες της Περιφέρειας, οι οποίες έχουν στην ευθύνη τους την περιβαλλοντική πλευρά, η οποία θα ληφθεί πάρα πολύ σοβαρά υπόψη από την πλευρά των εταιρειών, οι οποίες θα είναι επιφορτισμένες να κάνουν αμέσως τη μελέτη εφαρμογής του έργου, προκειμένου να περιγράψουν παρά πολύ συγκεκριμένα τη γραμμή κατασκευής του φράχτη σε όλο το μήκος.

Μέσα από αυτό, αγαπητοί συνάδελφοι, θα αντιμετωπιστούν και υπαρκτά θέματα τα οποία υπάρχουν σε συγκεκριμένα σημεία, καθώς το πρωτόκολλο του 26 προέβλεπε, για τα σύνορά μας με την Τουρκία, ότι το σύνορο αυτό βρίσκεται στη μέση γραμμή του ποταμού Έβρου. Έκτοτε, όμως, ο ποταμός Έβρος έχει υποστεί πολύ σοβαρές μεταβολές σε πάρα πολλά σημεία. Εύστοχα, νωρίτερα, κάποιος συνάδελφος αναφέρθηκε στις διάφορες νησίδες, οι οποίες δημιουργούνται ιδιαίτερα το καλοκαίρι όταν αποσύρονται τα νερά. Όλα αυτά θα ληφθούν υπόψη.

Είμαστε σε πολύ στενή συνεργασία με το Υπουργείο Εξωτερικών και το Υπουργείο Εθνικής Άμυνας. Ασφαλώς, από εδώ και πέρα, όταν υπογραφεί σύμβαση με τις εταιρείες που θα αναλάβουν την κατασκευή, άλλωστε είναι οι δύο εταιρείες που είχαν βασικό ρόλο στην κατασκευή του προηγούμενου κομματιού του φράχτη και είναι πρακτικά εγκατεστημένες στην περιοχή, δεν θέλω να υπάρχει η παραμικρή αμφιβολία, αν υπάρχει περίπτωση να χωρίσουμε ούτε ένα χιλιοστό από τη γη μας σε καμία των περιπτώσεων. Άλλωστε, άλλο θέμα η κατασκευή του φράχτη και άλλο η ακριβής γραμμή των συνόρων.

Διευκρινίζω, λοιπόν, ότι το έργο είναι σύνθετο, στοχεύει στην αντιμετώπιση της παράνομης μετανάστευσης. Εκ των πραγμάτων, το έργο έχει αμυντικό χαρακτήρα και οι προδιαγραφές έχουν τεθεί υπόψη και του ΓΕΕΘΑ, όπως αντιλαμβάνεστε. Έχει και περιβαλλοντικό χαρακτήρα, καθώς πρέπει να δουλέψει ως ένα αντιπλημμυρικό έργο σε κάθε περίπτωση. Όλο αυτό θα γίνει συγκεκριμένο με τη μελέτη εφαρμογής που θα κάνουν οι εταιρείες και, προφανέστατα, θα προβλέπεται η συντήρηση ενός τέτοιου έργου σε κάθε περίπτωση. Άλλωστε, και στον ήδη υπάρχοντα φράχτη, υπάρχει η δυνατότητα και γίνεται αυτό. Όπως, υπάρχουν και πόρτες και τα σημεία από τα οποία μπορεί κανείς να περάσει προς τα κάτω τον φράχτη.

Σε κάθε περίπτωση, όλο αυτό το σκεπτικό και όλα τα επιχειρήματα μπορεί εδώ να είναι επιχειρήματα τα οποία λειτουργούν με μια έννοια ως επιχειρηματολογία κατά του φράχτη, αλλά, στην πραγματικότητα, εμείς αξιοποιούμε όλη τη συζήτηση και όλες τις πλευρές, ώστε ο φράχτης να λειτουργήσει όσο αποτελεσματικά πιστεύω ότι το επιθυμούμε στην πραγματικότητα όλοι μας.

Επίσης, θέλω να διευκρινίσω ότι ο φράχτης δεν είναι το μοναδικό αποτρεπτικό μέσο για την αντιμετώπιση της παράνομης μετανάστευσης. Αλίμονο. Και να σας πω κάτι; Μακάρι να μη χρειαζόταν, αλλά απεδείχθη ότι χρειάζεται και μάλιστα χρειάζεται σε όλο το μήκος. Διότι, διαφορετικά, κατευθύνουν, όσοι εργαλειοποιούν αυτούς τους δυστυχισμένους ανθρώπους, στα σημεία που δεν υπάρχει φράχτης.

Επομένως, εμείς εκεί έχουμε έναν σημαντικό αριθμό συνοριοφυλάκων, οι οποίοι περιπολούν 24 ώρες το 24ωρο και στις όχθες αλλά και μέσα στον ποταμό Έβρο. Είμαστε σε συνεργασία με τη Frontex, με την ευρωπαϊκή συνοριοφυλακή, οι οποίοι έχουν πλέον κι εκείνοι άμεση εικόνα τι συμβαίνει στην πρώτη γραμμή αυτού του προβλήματος για να είναι και οι ίδιοι μάρτυρες ότι η ελληνική αστυνομία σέβεται εν τοις πράγμασι το διεθνές δίκαιο.

Έχουμε σώσει -επιμένω να το ξαναλέω αυτό- εκατοντάδες ανθρώπους μέσα στο ποτάμι και η υπάρχουσα δύναμη λειτουργεί αποτρεπτικά με την παρουσία της.

Έχουμε, λοιπόν, μέσα αποτροπής, τα οποία περιλαμβάνουν τους συνοριοφύλακες, ένα ολοκληρωμένο σύστημα με κάμερες, το οποίο λειτουργεί τον τελευταίο πλέον χρόνο, ένα ψηφιοποιημένο ολοκληρωμένο σύστημα, το οποίο και αυτό ασφαλώς θέλουμε να αναβαθμίσουμε και μακάρι, στην πορεία των πραγμάτων, οι γείτονές μας να αναθεωρήσουν τη στάση τους και να σταματήσουν τη συνεχή εργαλειοποίηση αυτών των δυστυχισμένων ανθρώπων.

Επίσης, θέλω να ξεκαθαρίσω κάτι. Δεν υπάρχουν στατιστικά στοιχεία, τα οποία να δείχνουν ένταση του προβλήματος εισδοχής, από τη Βουλγαρία προς την Ελλάδα, παράνομων μεταναστών. Καταρχάς, τον τελευταίο ενάμιση χρόνο, με τη Βουλγαρία η σχέση μας έχει γίνει ακόμα πιο στενή στο κομμάτι της συνεργασίας αντιμετώπισης του προβλήματος. Έχω καλέσει τον συνάδελφο Υπουργό, τον κ. Ντεμερτζίεφ, και είχε επισκεφτεί το έργο. Το έχουμε επισκεφθεί από κοινού, έχουμε συζητήσει αναλυτικά και ενισχύουμε την αστυνομική συνεργασία των δύο κρατών, διότι, πράγματι, ο σκοπός δεν είναι να κλείσει μία χώρα πρακτικά τη δυνατότητα να περνάνε οι παράνομοι μετανάστες και να περνούν από την άλλη και να γίνεται μία ανακύκλωση.

Θεωρώ ότι και η Βουλγαρία είναι σε μια αντίστοιχη πορεία ενίσχυσης των μέτρων αντιμετώπισης του προβλήματος αυτού και, πάντως, σε κάθε περίπτωση, εμείς επιμένουμε, μέσα από τη συνεργασία μας, να μην υπάρχει ροή παράνομων μεταναστών από τα βουνά που είναι τα σύνορά μας τα βόρεια με τη Βουλγαρία.

Ο στόχος μας είναι, όσο γίνεται πιο γρήγορα, να ολοκληρωθεί όλο το έργο, δηλαδή, η κατασκευή όλου του φράχτη στο σύνολο των χιλιομέτρων που ανέφερα. Ασφαλώς, αυτό συνδέεται και με τη χρηματοδότηση του έργου. Εκτιμώ ότι, μέσα στο 2023, θα υπάρξουν πολύ σημαντικές εξελίξεις και στο θέμα της περαιτέρω χρηματοδότησης.

Σε κάθε περίπτωση, τα 35 χιλιόμετρα που θα αναθέσουμε τις αμέσως επόμενες ημέρες εκτιμώ ότι μπορούν να ολοκληρωθούν σε ένα χρονικό διάστημα που δεν θα υπερβεί τους 10 μήνες. Θα επιταχύνουμε όσο γίνεται περισσότερο, ώστε το αργότερο στο τέλος του ‘23 να έχει ολοκληρωθεί αυτό το κομμάτι και ευελπιστώ ότι με την αξιοποίηση και άλλων οικονομικών πόρων, ανάμεσά τους και πόρων από ευρωπαϊκά προγράμματα, μπορεί αυτό να επιταχυνθεί ακόμα περισσότερο και να προστεθεί η κατασκευή του επόμενου τμήματος του φράχτη, γιατί, όπως ήδη εξήγησα, το έργο έχει τεράστια σημασία να ολοκληρωθεί. Να γίνει ολόκληρο, γιατί μόνο τότε μπορεί να δουλέψει πραγματικά αποτελεσματικά.

Κύριε Πρόεδρε, νομίζω ότι έχω απαντήσει στα βασικά θέματα για τα οποία έχω ερωτηθεί ή έχουν γίνει σχετικές παρατηρήσεις και είμαστε έτοιμοι να προχωρήσουμε τις διαδικασίες επιτάχυνσης κατασκευής του φράχτη, όπως είπαμε.

**ΣΤΑΥΡΟΣ ΚΕΛΕΤΣΗΣ (Προεδρεύων της Επιτροπής):** Πράγματι, κύριε Υπουργέ, ήσασταν πολύ διαφωτιστικός στην τοποθέτησή σας και την αρχική και στη δεύτερη, που απαντήσετε στους συναδέλφους.

Δεδομένου ότι δεν έχουμε κάποιο αίτημα δευτερολογίας από τους συναδέλφους, νομίζω ότι εδώ ολοκληρώθηκε η συνεδρίαση. Σας ευχαριστώ πολύ.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Αδαμοπούλου Αγγελική, Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Μανωλάκου Διαμάντω, Κανέλλη Γαρυφαλλιά (Λιάνα), Κομνηνάκα Μαρία, Χήτας Κωνσταντίνος και Σακοράφα Σοφία.

Τέλος και περί ώρα 18.15΄λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΣΤΑΥΡΟΣ ΚΕΛΕΤΣΗΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**